Glencore kap Eskom oor ‘swak gehalte steenkool’Argieffoto van ‘n steenkool-kragstasie (Foto: stevepb, Pixabay) Optimum Coal, ŉ filiaal van Glencore, het Eskom veroordeel ná bewerings dat sy steenkool van ŉ swak gehalte is, en het dit weer benadruk dat die prys van steenkool onvolhoubaar is en hersien moet word. Optiumum Coal is tans onder ondernemingsredding nadat hy nie sy steenkoolkontrak met Eskom kon hernu nie. Eskom het Dinsdag, tydens sy prestasieaankondiging, gesê hy eis R2 miljard boete van Optimum weens swak gehalte steenkool. “Optimum trek Eskom se eis in twyfel,” het die maatskappy in ŉ verklaring gesê. “Dit sou beteken dat Optimum effektief steenkool aan Eskom verskaf het teen R1 per ton.” Die maatskappy hou vol die steenkool wat hy aan Eskom verskaf het, was van die hoogste gehalte en dat Eskom “die steenkool verbrand het en dit nie enige noemenswaardige kwessies gehad het nie”. Volgens die verklaring sal die persone wat die ondernemingsredding hanteer, bepaal watter stappe gedoen moet word en sal poog om met Eskom in gesprek te tree. Glencore sal sy ondersteuning bied totdat ŉ ondernemingsreddingsplan gefinaliseer is.